Jäätisekoolituselt sain kaasa ka retseptilehe, kus peal on erinevaid masinaga/masinata jäätise variante. Üks väga lihtne ilma masinata jäätis oli mustsõstraga, kuna aga praegune hooaeg soosib maasikaid, siis asendasin mustad marjad maasikapüreega. Tulemus meeldis meie pere kõikidele liikmetele, isegi neile, kes  tavaliselt peale "valge" jäätise midagi ei söö. Kuigi jah, võibolla pole see just kõige "jäätiselikum" jäätis, mida ma saanud olen (kui saate aru, mida ma mõtlen), aga igal juhul mõnusalt kosutav ja külm magustoit praegustesse ilmadesse.         400 ml vahukoort    1 purk suhkruga kondenspiima    ca 400 ml maasikapüreed    Vahusta koor. Lisa kondenspiim ja vahusta segu veel korra läbi. Lisa maasikapüree (kasutasin selle tegemiseks saumiksrit, aga võib ka suuremad marja tükid sisse jätta) ja sega korralikult läbi. Aseta segu  kaanega suletavasse nõusse, tõsta see sügavkülma ja hoia seal vähemalt üleöö.